b'\n_START_ARTICLE_\nKelcai\n_START_SECTION_\nMiestas planas\n_START_PARAGRAPH_\nMiestas \xc5\xbeem\xc4\x97lapyje\n_START_SECTION_\nIstorija\n_START_PARAGRAPH_\nPirmieji gyventojai \xc4\x8dia atsik\xc4\x97l\xc4\x97 V a. pr. m. e. Ma\xc5\xbedaug iki VI a. ar VII a. Silnicos up\xc4\x97s krantuose gyveno keltai. Juos i\xc5\xa1 \xc5\xa1ios teritorijos i\xc5\xa1st\xc5\xabm\xc4\x97 slavai, kurie med\xc5\xbeiodami gretimuose mi\xc5\xa1kuose u\xc5\xbeimdavo vis didesnes teritorijas. Iki XI a. \xc5\xa0vento Kry\xc5\xbeiaus kalnuose nebuvo nuolat gyvenama, kol atvyko pastovesni med\xc5\xbeiotojai prekiaujantys kailiais, m\xc4\x97sa, gr\xc5\xabdais ir kitais reikalingais produktais._NEWLINE_XII a. prad\xc5\xbeioje naujas atvyk\xc4\x97lis vyskupas i\xc5\xa1 Krokuvos pastat\xc4\x97 ba\xc5\xbeny\xc4\x8di\xc4\x85 ir dvar\xc4\x85. 1229 m. Vincentas Kadlubekas prad\xc4\x97jo statyti parapijos mokykl\xc4\x85. 1295 m. Kelcams suteiktos miesto teis\xc4\x97s. XIII a. per mongol\xc5\xb3 invazij\xc4\x85 miestas buvo sugriautas, ta\xc4\x8diau greitai v\xc4\x97l atstatytas._NEWLINE_Kelc\xc5\xb3 apylink\xc4\x97s turtingos r\xc5\xabdomis tokiomis kaip varis, gele\xc5\xbeis, \xc5\xa1vinas, o taip taip ir klintimis. D\xc4\x97l to XV a. miestas tapo svarbiu metalurgijos centru. Tuo metu mieste buvo keletas stiklo gamykl\xc5\xb3 ir ginkl\xc5\xb3 parduotuvi\xc5\xb3. 1527 m. vyskupas Piotras Tomickis nuliejo varp\xc4\x85 ba\xc5\xbeny\xc4\x8diai, o tarp 1637 ir 1642 m. \xc5\xa1alia turgaus aik\xc5\xa1t\xc4\x97s buvo pastatyti renesanso stiliaus r\xc5\xabmai. Per \xc5\xa0ved\xc5\xb3 tvan\xc4\x85 miestas buvo nusiaubtas ir sudegintas \xc5\xa1ved\xc5\xb3. I\xc5\xa1liko tik r\xc5\xabmai ir ba\xc5\xbeny\xc4\x8dia, ta\xc4\x8diau miestas vadovaujant vyskupui Andriui Zaluskiui buvo atstatytas._NEWLINE_1761 m. mieste gyveno daugiau kaip 4 000 gyventoj\xc5\xb3. Per tre\xc4\x8di\xc4\x85j\xc4\xaf Abiej\xc5\xb3 Taut\xc5\xb3 Respublikos padalinim\xc4\x85 miestas atiteko Austrijai. Napoleono Bonaparto \xc5\xbeygio per Europ\xc4\x85 metu atiteko Pranc\xc5\xabzijai. \xc5\xbdlugus Napoleonui, Krokuva laikinai tapo nepriklausomu miestu \xe2\x80\x93 respublika (Krokuvos respublika), o Kelcai \xe2\x80\x93 vaivadijos centru. Miestas prad\xc4\x97jo greitai augti su naujomis \xc5\xa1achtomis, karjerais ir gamyklomis._NEWLINE_1816 m. Kelcuose \xc4\xafkurtas pirmasis Lenkijoje technikos universitetas. 1831 m. ir 1863 m. Lenkijoje \xc4\xafvyko sukilimai prie\xc5\xa1 Rus\xc5\xb3 vald\xc5\xbei\xc4\x85. Po antrojo buvo u\xc5\xbedrausta lenk\xc5\xb3 kalba. Prasid\xc4\x97jus Pirmajam pasauliniam karui Kelcuose buvo suformuoti pirmieji, atskiri nuo Rusijos Lenk\xc5\xb3 legionai. Pasibaigus karui Lenkija po 123 met\xc5\xb3 pertraukos atgavo nepriklausomyb\xc4\x99, o Kelcai tapo Kelc\xc5\xb3 vaivadijos centru._NEWLINE_1939 m. Antrojo pasaulinio karo metu Lenkija u\xc5\xbeimta Vokietijos. Kelcai tapo svarbiu pasiprie\xc5\xa1inimo centru. \xc4\x8cia veik\xc4\x97 keletas aktyvi\xc5\xb3 pasiprie\xc5\xa1inimo grupi\xc5\xb3, o \xc5\xa0vento Kry\xc5\xbeiaus kalnai tapo aktyvaus partizaninio jud\xc4\x97jimo vieta. Antrojo pasaulinio karo metu \xc5\xbeuvo nema\xc5\xbeai Kelc\xc5\xb3 gyventoj\xc5\xb3, kuri\xc5\xb3 dauguma buvo \xc5\xbeydai. \xc5\xa0iuo metu Kelcai yra spar\xc4\x8diai besivystantis miestas ir svarbus regiono centras.'